Lad mig starte med at indrømme, at jeg selv åndsfraværende har godkendt betalingen af det her gebyr, og at jeg derfor bærer ansvaret for betalingen af det, og ikke kan kræve gebyret returneret. Men jeg vil prøve at anskueliggøre, hvor ringe information Danske Bank har ydet, siden jeg endte i den faldgrubbe.

Jeg skulle overføre penge til Sverige for et produkt. Da jeg ikke har prøvet dette tidligere gik jeg ned i banken for at få vejledning, og for at sikre mig at der ikke var et stort gebyr på overførslen - evt. overføre pengene derfra. Jeg talte med en sød medarbejder, der sagde at jeg skulle overføre pengene via netbank, da der i så fald kun var et gebyr på 40 kr., mens det ville koste flere hundrede kroner, hvis hun ordnede overførslen i banken. Hun vejledte mig også med, hvordan jeg skulle bruge koderne. God oplevelse.

Jeg gik nu hjem og overførte pengene, og jeg valgte at ”Afsender betaler alle omkostninger”, for ellers ville omkostningerne blive fratrukket både afsenders og modtagers overførte beløb, og så kunne jeg jo ikke vide om jeg fik betalt for lidt for de varer jeg bestilte – og det ville være dumt at skulle betale gebyr for en efterfølgende betaling, ik’?

Da jeg valgte ”Afsender betaler alle omkostninger” kom der en pop-up information fra banken:

1. For det første angik informationen ”Afsender og modtager deler omkostningerne” og lyder således: ”Modtager skal så kun betale omkostninger, der svarer til omkostningerne for en lokal indenlandsk betaling.” Fint nok. Men jeg kan jo ikke vide hvad de omkostninger er, så for at være på den sikre side (altså for at være sikker på at jeg fik betalt modtageren for varerne) kunne jeg ikke vælge den løsning – senere da jeg ringede til en medarbejde for Danske Bank, fortalte han mig at der stort set aldrig var nogen som helst omkostninger for modtageren. Er det bare mig der er for dum til at tolke bankens information rigtigt?

2. For det andet angik informationen ”Afsender betaler alle omkostninger” og lyder således: ”Hvis du klikker OK, bruger vi den omkostningsfordeling, du har valgt, selvom det afviger fra standarden og betyder, at dine omkostninger bliver højere.” Dette tolkede jeg sådan: I stedet for at modtager betaler 20 kr. og jeg betaler 20 kr., så betaler jeg 40 kr.. Endnu en dum tolkning fra min side?

3. Yderligere henviste banken til et opklarende dokument på 14 sider med diverse skemaer. Det var ikke let for en udefrakommende at sætte sig ind i, men jeg fandt ud af, at jeg i hvert fald ikke skulle vælge ekspres-overførsel, da dette medførte et stort gebyr. Jeg var desværre ikke heldig nok til at falde over en beskrivelse af det gebyr jeg blev udsat for. :-(

Derefter godkendte jeg betalingen og lagde ikke mærke til at der var påskrevet et gebyr på 200 kr., så mit samlede gebyr for overførslen kom til at lyde på 240 kr.. Endvidere kunne jeg ikke se gebyret på netbanken, da betalingen stod som ventende – der stod bare det antal svenske kroner jeg skulle overføre – ellers kunne jeg måske have nået at fange problemet der.

Jeg synes det er dårlig information fra Danske Banks side. Mit forslag til en ADVARSEL, når man vælger ”Afsender betaler alle omkostninger” ville være: ”Hvis du klikker OK, bruger vi den omkostningsfordeling, du har valgt, selvom det afviger fra standarden og betyder, at der vil blive pålagt et gebyr på minimum 200 kr.”

Efterfølgende, da jeg ringede til Danske Bank for at forsøge at få trukket overførslen tilbage, ringede jeg først til netbanks-afdelingen, som henviste mig til min lokale afdeling. Så ringede jeg til nummeret på min lokale afdeling og valgte netbanks-afdelingen da jeg fik fat i taste-telefonsvareren. Så talte jeg en del med den medarbejder, og det viste sig, at det ikke var min lokale afdeling, men den samme overordnede netbanks-afdeling, jeg havde været inde på lige forinden. Jeg fortalte, at jeg ellers havde ringet til min lokale afdelings nummer, og medarbejderen svarede: ”Så skulle du nok lade være med at vælge netbanks-afdelingen i begyndelsen” – ja, det var nok mig der var dum at tro, at min lokale afdeling havde en egen netbanks-afdeling. Så ringede jeg igen på det lokale nummer (og ignorerede tastemulighederne på telefonsvareren) og fik en ny medarbejder i tale – denne gang sikrede jeg mig, at spørge, om jeg havde fat i min lokale afdeling – og det havde jeg så ikke, da opkaldet var blevet dirigeret hen til en central afdeling, efter at min lokale afdeling lukkede kl. 16.

På det tidspunkt opgav jeg.

Jeg fatter stadig ikke hvad gebyret på de 200 kr. skal til for. Det er ikke et gebyr fra den svenske bank, for hvorfor skulle de have et gebyr der svarer lige præcis til 200 danske kr.? Jeg kan ikke se gebyret som andet end en fuldstændig umotiveret udgift fra Danske Banks side, som nok primært ryger i deres egne lommer. Jeg kan slet ikke se hvor de 200 kr. passer ind nogen steder, og derfor kiggede jeg selvfølgelig heller ikke efter gebyret, da jeg godkendte min bankoverførsel. Jeg FØLER at banken har stjålet 200 kr. – med min tilladelse.